02017O0038 — ET — 19.10.2021 — 002.001

Käesolev tekst on üksnes dokumenteerimisvahend ning sel ei ole mingit õiguslikku mõju. Liidu institutsioonid ei vastuta selle teksti sisu eest. Asjakohaste õigusaktide autentsed versioonid, sealhulgas nende preambulid, on avaldatud Euroopa Liidu Teatajas ning on kättesaadavad EUR-Lexi veebisaidil. Need ametlikud tekstid on vahetult kättesaadavad käesolevasse dokumenti lisatud linkide kaudu

Muudetud:









▼B

EUROOPA KESKPANGA SUUNIS (EL) 2017/2335,

23. november 2017,

granulaarsete krediidi- ja krediidiriskiandmete kogumise korra kohta (EKP/2017/38)







I PEATÜKK

ÜLDSÄTTED

▼M2

Artikkel 1

Reguleerimisese ja kohaldamisala

Käesolevas suunises sätestatakse RKPde aruandekohustused seoses määruse (EL) 2016/867 (EKP/2016/13) alusel kogutud krediidiandmete ja vastaspoole viitandmete edastamisega EKP-le. Eelkõige kehtestatakse käesolevas suunises:

a) konkreetsed kohustused seoses krediidiandmete ja vastaspoole viitandmete kogumise ja edastamisega;

b) asjaomaste andmete EKP-le edastamise kord ja nõuded;

c) krediidiandmete ja vastaspoole viitandmete kogumise erandid ja vähendatud aruandlussagedus RKPdele;

d) raamistik, mille alusel saavad RKPd soovi korral kokku leppida krediidiandmete ja nendega seotud vastaspoole viitandmete teatavate allkogumite edastamises eesmärgiga luua või tõhustada tagasisidekanaleid andmeesitajatega (edaspidi ka „AnaCrediti tagasisidekanali raamistik“);

e) andmekvaliteedihalduse nõuded RKPdele.

▼B

Artikkel 2

Mõisted

Käesolevas suunises kasutatakse mõisteid määruses (EL) 2016/867 (EKP/2016/13) määratletud tähenduses.

Käesolevas suunises kasutatakse järgmisi mõisteid:

1) „krediidiandmed” (credit data) – granulaarsed krediidiandmed ja krediidiriski andmed;

2) „andmeid esitavas liikmesriigis tegutsev välisfiliaal” (reporting Member State foreign branch, RMS foreign branch) – andmeid esitava liikmesriigi residendist välisfiliaal, mis moodustab teise andmeid esitava liikmesriigi residendist krediidiasutuse juriidiliselt sõltuva osa;

3) „peakontor” (head office undertaking) – juriidiline üksus, mille juriidiliselt sõltuva osa välisfiliaal moodustab;

4) „päritoluriigi RKP” (home NCB) – RKP andmeid esitavas liikmesriigis, kus krediidiasutus, mille õiguslikult sõltuva osa välisfiliaal moodustab, on resident;

5) „asukohariigi RKP” (host NCB) – RKP liikmesriigis, kus välisfiliaal on resident;

6) „RIADi kood” (RIAD code) – vastaspoole unikaalne tunnuskood, mida kasutatakse andmete edastamiseks RKP-lt EKP-le;

7) „pädev RKP” (competent NCB) – vastaspoole viitandmetega seonduvate rollide ja kohustuste määratlemise tähenduses RKP andmeid esitavas liikmesriigis, kus vastaspool on resident. Nende vastaspoolte osas, kes ei ole andmeid esitava liikmesriigi residendid, käsitatakse EKPd pädeva RKPna;

8) „algatav RKP” (originating NCB) – vastaspoole viitandmetega seonduvate rollide ja kohustuste määratlemise tähenduses RKP andmeid esitavas liikmesriigis, mis edastab EKP-le viitandmeid vastaspoolte kohta, kes on muu liikmesriigi residendid;

9) „väljundandmed” (output data) – EKP poolt krediidiandmete ja vastaspoolte viitandmete põhjal koostatavad andmed;

10) „andmekvaliteedihaldus” või „DQM” (data quality management, DQM) – väljundandmete kvaliteedi tagamine, kontrollimine ja säilitamine, kasutades ja kohaldades DQM sihtväärtusi, DQM mõõdikuid ja DQM lävendeid;

11) „DQM sihtväärtus” (DQM target) – võrdlusnäitaja väljundandmete kvaliteedi hindamiseks;

12) „DQM mõõdik” (DQM metric) – statistiline näitaja, et mõõta konkreetse DQM sihtväärtuse tasemele jõudmist;

13) „DQM lävend” (DQM threshold) – sellise kontrolli miinimumtase, mis tuleb teha DQM raamistiku nõuete täitmiseks DQM sihtväärtuse osas;

▼M1

14) „osalev RKP” (participating NCB) – IV lisas osutatud RKP, kes on alustanud AnaCrediti tagasisidekanali raamistikus osalemist selles lisas osutatud kuupäeval;

15) „vastuvõttev RKP” (receiving NCB) – osalev RKP, kes saab EKP tagasisidekanali andmekogumi kooskõlas artikliga 16d;

16) „miinimumandmekogum” (minimum dataset) – osalevate RKPde poolt määruse (EL) 2016/867 (EKP/2016/13) alusel kogutud minimaalne krediidiandmete ja nendega seotud vastaspoole viitandmete allkogum, mis on määratletud III lisas osutatud andmeatribuutidega;

17) „tehniline atribuut” (operational attribute) – EKP tagasisidekanali andmekogumi andmeatribuut, mida kasutatakse ainult EKP tagasisidekanali andmekogumi ja RKPde poolt andmeesitajatele esitatavate andmekogumite haldamiseks ja ettevalmistamiseks ning mis on III lisas tähistatud kui „tehniline atribuut”;

18) „muutuvatribuut” (variable attribute) – EKP tagasisidekanali andmekogumi andmeatribuut, mis ei sisaldu miinimumandmekogumis ja mis ei ole tehniline atribuut;

19) „EKP tagasisidekanali andmekogum” (ECB feedback loop dataset) – maksimaalne krediidiandmete ja nendega seotud vastaspoole viitandmete allkogum, mida määratlevad III lisas osutatud andmeatribuudid ja mida koguvad osalevad RKPd määruse (EL) 2016/867 (EKP/2016/13) alusel või IV lisas osutatud RKPd enne osalevaks RKPks saamist artikli 16d lõike 1 eesmärgil;

20) „korraline edastamine” (regular transmission) – EKP poolt osalevatele RKPdele EKP tagasisidekanali andmekogumi edastamine kord kuus kooskõlas artikliga 16d;

21) „võimalik võlgnik” (prospective debtor) – juriidiline isik või juriidilise isiku osa, kes on resident mis tahes maailma riigis ning kes taotleb vaadeldavalt üksuselt instrumenti;

22) „ad-hoc taotlus” (ad-hoc request) – osaleva RKP taotlus EKP-le vähemalt ühe võimaliku võlgnikuga seotud krediidiandmete ja nendega seotud vastaspoole viitandmete saamiseks;

23) „peakoopia” (golden copy) – ametlik peaversioon krediidiandmetest ja vastaspoole viitandmetest, mis on kogutud vastavalt määrusele (EL) 2016/867 (EKP/2016/13) ning loodud pärast seda, kui EKP on kinnitanud EKP andmete vastavust käesolevas määruses sätestatud kvaliteedistandarditega;

▼M2

24) „koostamise periood“ – (production period) – määruse (EL) 2016/867 (EKP/2016/13) alusel RKPde andmete EKP-le edastamise ja aruandluskalendris artikli 19a kohaselt osutatud koostamise tsükli lõpetamise vaheline periood.

▼B







II PEATÜKK

RKP ARUANDLUSKOHUSTUS KREDIIDIANDMETE JA VASTASPOOLE VIITANDMETE OSAS

Artikkel 3

RKP üldine aruandluskohustus krediidiandmete ja vastaspoole viitandmete osas

RKP kogub ja esitab EKP-le krediidiandmed ja vastaspoole viitandmed määruse (EL) 2016/867 (EKP/2016/13) I kuni IV lisas sätestatud vormidel, võttes arvesse RKP õigust teha erandeid või vähendada aruandlussagedust kooskõlas selle määruse artikliga 16.

Artikkel 4

Konkreetsed aruandluskohustused, sagedus ja tähtajad RKPdele

1. RKP esitab EKP-le määruse (EL) 2016/867 (EKP/2016/13) kohaselt kogutud krediidiandmed ja vastaspoole viitandmed vastavalt sama määruse artikli 13 lõigetele 4 kuni 8.

2. RKP määratleb järgmised krediidiandmete atribuudid: a) ei kohaldata: andmeatribuudid, st andmeatribuudid, mida ei kohaldata vastava instrumendi, kaitse või vastaspoole puhul, millele andmeatribuut osutab, või b) ei nõuta: andmeatribuudid, st andmeatribuudid, mille osas on määruses (EL) 2016/867 (EKP/2016/13) sõnaselgelt sätestatud, et nende edastamist ei nõuta, või mida RKP on otsustanud määruse kohaselt mitte koguda.

3. RKP tagab, et kõik asjaomased vastaspooled on aruandekuupäeva seisuga RIADis registreeritud ning vastaspoole viitandmed on konkreetse aruandekuupäeva seisuga kehtivad. Kuigi krediidiandmete ja vastaspoole viitandmete edastamisele kohaldatakse ühtset tähtaega vastavalt määruse (EL) 2016/867 (EKP/2016/13) artikli 13 lõikele 8, peab RKP mõistlikul määral püüdma esitada vastaspoole viitandmed ning kohastel juhtudel registreerida vastaspool RIADis vähemalt üks päev enne krediidiandmete edastamist.

Artikkel 5

Tegelik andmeid esitav üldkogum

1. RKP määratleb ja ajakohastab tegeliku andmeid esitava üldkogumi järgmise põhjal: a) määruse (EL) 2016/867 (EKP/2016/13) artiklis 3 määratletud tegelik andmeid esitav üldkogum; b) määruse (EL) 2016/867 (EKP/2016/13) artikli 16 kohaselt RKP tehtud erandid, võttes arvesse kõikidele sektoritele antud laenude jääkväärtust, mille osas on RKP-le esitatud andmed eelmise kalendriaasta detsembri lõpu seisuga vastavalt Euroopa Keskpanga määrusele (EL) nr 1071/2013 (EKP/2013/33) ( 1 ); c) andmeesitajate poolt RKP-le esitatud andmed ühinemiste, jagunemiste või ümberkorralduste kohta, mis võivad mõjutada statistikaalaste kohustuste täitmist; d) asjaomaste RKPde omavahelised kokkulepped välisfiliaalide topeltaruandluse vältimiseks vastavalt määruse (EL) 2016/867 (EKP/2016/13) artikli 6 lõikele 3 ja artikli 16 lõikele 3; e) asjaomaste RKPde omavahelised kokkulepped andmeid esitavas liikmesriigis tegutsevate välisfiliaalide kohustuste jagamise kohta vastavalt käesoleva suunise artiklile 6.

2. Ilma et see piiraks andmeid esitavates liikmesriikides asutatud uute andmeesitajate hõlmamist tegelikku andmeid esitavasse üldkogumisse pärast aruandluse algust vastavalt määrusele (EL) 2016/867 (EKP/2016/13), peab RKP erandi tegemisel või selle tühistamisel kontrollima määruse artiklis 16 sätestatud tingimustele vastavust. RKP teeb nimetatud kontrolli iga aasta esimeses kvartalis vastavalt tegelikule andmeid esitavale üldkogumile eelneva aasta detsembrikuu seisuga. RKP võib kontrolli edasi lükata kuni 2021. aasta esimese kvartalini.

3. RKP tagab, et aruandekuupäeva seisuga oleks RIADis registreeritud järgmised vastaspooled: a) sellised andmeesitajad vastavalt määruse (EL) 2016/867 (EKP/2016/13) artikli 1 punktile 8, kes on andmeid esitava RKP liikmesriigi residendid; b) punktis a osutatud vaadeldavad üksused, mis on andmeesitajate välisfiliaalid vastavalt määruse (EL) 2016/867 (EKP/2016/13) artikli 1 punktile 9; c) punktis b osutatud vaadeldavate üksuste peakontorid.

Kohe kui on täidetud liigitamise kriteeriumid, registreerib RKP need vastaspooled: i) andmeesitajaks, ii) vaadeldavaks üksuseks või iii) vaadeldava üksuse peakontoriks ning igal juhul enne esimest aruandekuupäeva, pärast mida nad vastavad sellisteks vastaspooleks liigitamise kriteeriumidele.

4. RKP tagab, et aruandekuupäeva seisuga oleks RIADis registreeritud järgmised andmed vaadeldava üksuse kohta: a) vaadeldava üksuse ja selle juriidilise isiku, mille osa vaadeldav üksus moodustab, omavaheline suhe; ▼M2 b) aruandekuupäev, mil vaadeldavate üksustega seotud krediidiandmed ja vastaspoole viitandmed edastatakse AnaCreditisse; ▼B c) kohaldatavad erandid, täpsustades järgmist: i) erand on tehtud kooskõlas määruse (EL) 2016/867 (EKP/2016/13) artikli 16 lõikega 1; ii) erand hõlmab kõiki määruse (EL) 2016/867 (EKP/2016/13) artikli 16 lõikes 1 määratletud aruandlusnõudeid või osa nendest; iii) erand on tehtud välisfiliaalidele vastavalt asjaomaste RKPde omavahelisele kokkuleppele topeltaruandluse vältimiseks kooskõlas määruse (EL) 2016/867 (EKP/2016/13) artikli 6 lõikega 3 ja artikli 16 lõikega 3; d) kinnitus RKP andmete mittekogumise otsuse kohta vastavalt määruse (EL) 2016/867 (EKP/2016/13) artikli 6 lõikele 4; e) kinnitus üksnes kvartalipõhiste krediidiandmete edastamise kohustuse kohta vastavalt määruse (EL) 2016/867 (EKP/2016/13) artikli 16 lõikele 2 ja f) kinnitus vaadeldava üksuse kohustuse kohta esitada vastaspoole riskiandmeid üksnes kvartalipõhiselt määruse (EL) 2016/867 (EKP/2016/13) I lisa vormil 2.

5. Päritoluriigi RKP registreerib RIADis otsuse, mille kohaselt ei koguta juriidiliselt isikult, mille osa välisfiliaal moodustab, määruse (EL) 2016/867 (EKP/2016/13) I lisa vormil 1 toodud välisfiliaali andmeatribuute või kogutakse neist vaid osa, kui neid instrumente hoiab või teenindab välisfiliaal, mis on teise andmeid esitava liikmesriigi resident vastavalt selle määruse artikli 6 lõike 3 punktile a.

6. Asukohariigi RKP registreerib RIADis otsuse, mille kohaselt ei koguta välisfiliaalilt, mis moodustab osa juriidilisest isikust, mis on teise andmeid esitava liikmesriigi resident vastavalt määruse (EL) 2016/867 (EKP/2016/13) artikli 6 lõike 3 punktile b, sama määruse I lisa vormil 2 toodud andmeatribuute või kogutakse neist vaid osa.

7. Asjaomane RKP teavitab EKPd määruse (EL) 2016/867 (EKP/2016/13) artikli 15 kohaselt kavandatavatest meetmetest määruses sätestatud statistikaaruandluse nõuete täitmiseks ühinemise, jagunemise või ümberkujundamise korral, mis hõlmab üht või enamat andmeesitajat ning võib mõjutada nende andmeesitajate statistikaalaste kohustuste täitmist.

Artikkel 6

Andmeid esitavas liikmesriigis tegutsevate filiaalide kohustuste jagamine

1. Kui juriidiline isik ja selle mis tahes välisfiliaal on residendid erinevates andmeid esitavates liikmesriikides, püüavad RKPd mõistlikul määral vältida topeltaruandlust vastavalt määruse (EL) 2016/867 (EKP/2016/13) artikli 6 lõikele 3 ning kooskõlastavad omavahel määruse I lisa vormidel 1 ja 2 toodud andmeatribuutide kogumise andmeesitajalt ja tema välisfiliaalidelt.

2. Käesoleva suunise II lisas on määratletud kohustuste jagunemine RKPde vahel, kes esitavad EKP-le andmeid esitavas liikmesriigis tegutsevate välisfiliaalide krediidiandmeid ja vastaspoole viitandmeid, võttes arvesse andmeesitajatele tehtavaid erandeid.

3. Andmeid esitavas liikmesriigis tegutsevalt välisfiliaalilt andmete kogumisega seotud päritoluriigi RKP-l ja asukohariigi RKP-l on õigus krediidiandmete ja vastaspoole viitandmete EKP-le edastamisega seonduvaid kohustusi omavahel jagada viisil, mis erineb käesoleva suunise II lisas sätestatud kohustuste jagunemisest vastavalt lõikele 4 ning on selle suhtes ülimuslik. Päritoluriigi RKP või asukohariigi RKP teavitab EKPd asjaomasest kokkuleppest ning registreerib RIADis järgmised andmed: a) määruse (EL) 2016/867 (EKP/2016/13) I lisa vormil 1 toodud andmete EKP-le edastamise eest vastutav RKP ja b) määruse (EL) 2016/867 (EKP/2016/13) I lisa vormil 2 toodud andmete EKP-le edastamise eest vastutav RKP.

Mõlemad RKPd registreerivad vastaspoole viitandmed RIADis.

4. Käesoleva suunise II lisa sätete suhtes ülimusliku määruse (EL) 2016/867 (EKP/2016/13) I lisa vormidel 1 ja 2 toodud andmete edastamise kohustuste jagamise kokkuleppe tulemuseks ei tohi olla väiksemas mahus krediidiandmete edastamine EKP-le, võrreldes II lisas sätestatud kohustuste jagunemisele, ilma et see piiraks RKP otsust mitte koguda konkreetseid andmeatribuute vastavalt selle määruse artiklile 7.

▼M1

5. Kui kaks asjaomast RKPd on vastavalt määruse (EL) 2016/867 (EKP/2016/13) artikli 6 lõikele 3 sõlminud kokkuleppe, mille kohaselt ainult üks RKP kogub andmeid esitavas liikmesriigis tegutseva välisfiliaali kõik andmed (vormid 1 ja 2) ning edastab need EKP-le, siis: a) RKP, kes EKP-le andmeid ei edasta, võib topeltaruandluse vältimiseks otsustada mitte koguda andmeid sellelt andmeid esitavas liikmesriigis tegutsevalt välisfiliaalilt määruse (EL) 2016/867 (EKP/2016/13) artikli 8 lõike 5 ja artikli 16 lõike 3 alusel, ja b) EKP edastab andmeid esitavas liikmesriigis tegutseva välisfiliaali kohta esitatud andmed RKP-le, kes EKP-le andmeid ei edasta, kasutamiseks vastavalt määruse (EL) 2016/867 (EKP/2016/13) artikli 10 lõikele 1; c) eeldatakse, et EKP-le andmeid esitavas liikmesriigis tegutseva välisfiliaali kohta andmeid edastav RKP ei keela andmeid mitte esitavale RKP-le juurdepääsu neile andmetele tagasisidekanalis vastavalt käesoleva suunise artiklile 16e.

▼B

Artikkel 7

Üleminekusätted krediidiandmete ja vastaspoole viitandmete edastamise kohta

1. Kui RKP kasutab määruse (EL) 2016/867 (EKP/2016/13) artiklis 19 sätestatud õigust edasi lükata 1. veebruarile 2019 eelnevate aruandekuupäevade krediidiandmete esmakordset edastamist EKP-le, edastatakse asjaomased andmed EKP-le hiljemalt 31. märtsiks 2019.

2. Ilma et see piiraks määruse (EL) 2016/867 (EKP/2016/13) artikli 2 lõiget 2, kui RKP tugineb lõikes 1 osutatud krediidiandmete edastamise üleminekusättele, võib RKP edasi lükata vastaspoole viitandmete esmakordset edastamist EKP-le, eeldusel et RKP esitab asjaomased andmed EKP-le kuus kuud enne krediidiandmete esmakordset edastamist ning igal juhul mitte hiljem kui 30. septembril 2018.

3. Ilma et see piiraks määruse (EL) 2016/867 (EKP/2016/13) artiklit 19, peab RKP krediidiandmete esmakordse EKP-le edastamise edasilükkamise otsuse RIADis registreerima 30. juuniks 2018. Seda infot võib ajakohastada enne krediidiandmete ja vastaspoole viitandmete esmakordset edastamist, kui RKP-l tekib vajadus andmete esmakordset edastamist edasi lükata.

4. Kuu- ja kvartaliandmete esmakordse edastamise osas teavitavad RKPd EKPd 31. märtsiks 2018 valitud tegelikust andmeid esitavast üldkogumist, registreerides selle teabe RIADis.







III PEATÜKK

KONKREETSED ARUANDLUSKOHUSTUSED SEOSES VASTASPOOLE VIITANDMETEGA RIADis

Artikkel 8

Vastaspoole tuvastamine RIADis

1. RKP tuvastab kõik vastaspooled, kelle andmeid ta edastab, sõltumata residentsusest, unikaalse RIADi koodi abil, võttes arvesse käesolevas suunises sätestatud tingimusi.

2. RKP võtab tarvitusele kõik võimalikud meetmed, et korrektselt tuvastada vastaspool RIADis ning viidata talle vastava RIADi koodi abil, sõltumata vastaspoole residentsuse riigist. Seda nõuet kohaldatakse ka juhul, kui RKP kasutab krediidiandmete ja vastaspoole viitandmete EKP-le edastamiseks ainult määruse (EL) 2016/867 (EKP/2016/13) I lisa vormi 2 olukorras, kus muu RKP kasutab sama vastaspoole andmete kogumiseks ja edastamiseks määruse (EL) 2016/867 (EKP/2016/13) I lisa vormi 1 ja kui andmeesitajatele on tehtud osalisi erandeid.

3. RKP kasutab vastaspoolele viitamiseks järjepidevalt korrektset RIADi koodi ning ajakohastab koodi õigel ajal mis tahes muutuste korral, näiteks juhul, kui pädev RKP asendab ajutise koodi ametliku RIADi koodiga.

4. RKP võib nõuda andmeesitajatelt konkreetse vastaspoole tunnuskoodide kogumi kasutamist. Määruse (EL) 2016/867 (EKP/2016/13) IV lisa kohaselt võib asjaomane RKP lubada andmeesitajatel kasutada esmasel andmete esitamisel vastaspoolele viitamiseks andmeesitajapõhist vastaspoole tunnuskoodi. Sellisel juhul kaardistab krediidiandmete ja vastaspoole viitandmete kogumiseks määruse (EL) 2016/867 (EKP/2016/13) I lisa vormi 1 kasutav RKP andmeesitajate poolt vastaspoolele osutamisel kasutatavad erinevad vastaspoolte tunnuskoodid ja vastava RIADi koodi ning kasutab seda kaardistust andmete teisesel edastamisel.

5. RKP tagab, et kõik vastaspooled, kes on seotud AnaCreditisse esitatavate instrumentidega, sõltumata vastaspoole enda rollist või residentsuse riigist, oleksid vastava aruandekuupäeva seisuga registreeritud RIADis. RKP teeb mõistlikke pingutusi uue vastaspoole registreerimiseks RIADis vähemalt üks päev enne EKP-le krediidiandmete edastamist instrumentide kohta, millega vastaspool on seotud.

Artikkel 9

Vastaspoole viitandmete edastamine RIADisse

1. RKP edastab vastaspoole viitandmed EKP-le vastavalt määruse (EL) 2016/867 (EKP/2016/13) IV lisa vormil 1 ja III lisa tabelites 2 ja 3 toodud vastaspoole viitandmete kogumile.

2. RKP võib koguda vastaspoole viitandmeid, sealhulgas tunnuskoode, asjaomastelt andmeesitajatelt või riigi statistikaametiga, riiklike pädevate asutustega ja muude riigiasutustega sõlmitud vastastikuse mõistmise memorandumi alusel, kui selliseid andmeid on võimalik kasutada nõukogu määruses (EÜ) nr 2533/98 ( 2 ) määratletud eesmärkidel.

3. RKP ajakohastab EKP-le edastatud vastaspoole viitandmed kohe, kui RKP-le on laekunud info andmeatribuudi või andmeatribuutide muudatuste kohta. Seda nõuet kohaldatakse nii residendist kui ka mitteresidendist vastaspoolte suhtes.

4. Kuigi RKP-l on õigus mitte koguda teatud vastaspoole viitandmeid üksikutelt andmeesitajatelt, näiteks juhul, kui andmeatribuut kannab märget „N” määruse (EL) 2016/867 (EKP/2016/13) III lisa tabelites 2 ja 3, edastab RKP määruse (EL) 2016/867 (EKP/2016/13) artikli 9 lõike 1 kohaselt RIADisse igal juhul juriidilise isiku tunnuse, sõltumata vastaspoole rollist või residentsuse riigist. Kui vastaspoolele ei ole juriidilise isiku tunnust omistatud, esitab RKP riigisisese tunnuse vastavalt EKP veebilehel AnaCrediti aruandluse juhendi lisana avaldatud riigisiseste tunnuste nimekirjale.

5. Lisaks määruses (EL) 2016/867 (EKP/2016/13) nõutavatele kohustuslikele tunnustele edastab RKP RIADisse ka konkreetsele vastaspoolele määratud mis tahes muud riigisisesed tunnused, kui neid andmeid võib kasutada vastavalt määruses (EÜ) nr 2533/98 sätestatud konfidentsiaalsuse korrale.

6. RKP-lt ei nõuta vastaspoole viitandmete edastamist RIADisse, kui vastaspool on lisatud EKP veebilehel AnaCrediti aruandluse juhendi lisana avaldatud rahvusvaheliste organisatsioonide nimekirja, mida EKP koos RKPdega regulaarselt ajakohastab. Sellisel juhul kasutab RKP üksnes asjakohast RIADi koodi rahvusvahelise organisatsiooni tuvastamiseks krediidiandmete edastamisel EKP-le. Seda nõuet kohaldatakse ka RAde nimekirja kantud vastaspoolte suhtes, välja arvatud juhul, kui vastaspool esineb võlgnikuna. Sellisel juhul peab RKP täitma vastaspoole viitandmetele kehtestatud üldiseid aruandluse nõudeid.

Artikkel 10

RKP vastutus RIADis registreeritud residendist vastaspoolte tuvastamise eest

1. RKP vastutab kõikide residendist vastaspoolte unikaalse tuvastamise eest RIADis ning võtab tarvitusele kõik meetmed ühele ja samale residendist vastaspoolele osutavate korduvkirjete vältimiseks.

2. Täpsem teave RKP võetavatest meetmetest vastaspoolte unikaalseks tuvastamiseks RIADis ning viitandmete haldamiseks on toodud I lisas.

3. Kui residendist vastaspool on RIADis registreeritud ajutise RIADi koodiga, hindab pädev RKP hiljemalt keskse tuvastusteenuse abil koostatud võimalike korduvkirjete nimekirja saamise päevale järgneva teise kuu viimaseks tööpäevaks, kas uus ajutine vastaspool on olemasoleva residendist vastaspoole korduvkirje või iseseisev uus vastaspool. Esimesel juhul, st kui tegemist on korduvkirjega, valib RKP ettepandud nimekirjast eelistatud vaste ning tunnistab uue ajutise vastaspoole kehtetuks („külmutab”) vastava olemasoleva residendist vastaspoole kasuks („olemasolev” vastaspool). Teisel juhul, st kui tegemist ei ole korduvkirjega, määrab RKP uuele ajutisele vastaspoolele ametliku RIADi koodi.

4. Korduvkirje lahendamisel tegeleb RKP esmajärjekorras juhtumitega, mis hõlmavad uusi ajutisi residendist vastaspooli, millel on EKP-le esitatud krediidiandmete kohaselt kõige suuremad riskipositsioonid.

5. RKP kasutab kõiki riigi tasandil kättesaadavaid andmeid, et tagada RIADis registreeritud residendist vastaspoolte viitandmete täielikkus, täpsus ja ajakohasus. Selleks hindab RKP kõiki usaldusväärseid teabeallikaid, eeldusel et asjaomaseid andmeid võib kasutada vastavalt määruses (EÜ) nr 2533/98 sätestatud konfidentsiaalsuse hoidmise korrale, et sisestada RIADisse asjaomaste vastaspoolte kohta võimalikult täpsed viitandmed.

6. Juhul kui vastaspool on sellise riigi resident, millel ei ole vastaspoole viitandmeid edastavat pädevat RKPd, püüab EKP mõistlikul määral ja kättesaadavate andmete alusel määrata vastaspoole unikaalse tunnuse ja viitandmed, järgides „pädevale RKP-le/EKP-le” käesoleva suunise I lisas sätestatud korda. Seejuures tegeleb EKP esmajärjekorras juhtumitega, mis hõlmavad vastaspooli, millel on AnaCreditisse esitatud andmete kohaselt kõige suuremad riskipositsioonid.

7. RIAD arvutab varem kindlaks määratud reeglite kohaselt iga vastaspoole andmeatribuudi usaldusväärsuse, omistades kõikidele võimalikele allikatele prioriteetsuse taseme. Kui EKP määratletud standardreeglite (potentsiaalsete allikate järjekord) kasutamist ei peeta kohaseks, määratleb residendist vastaspoole viitandmete usaldusväärsuse arvutamiseks RIADis kohaldatavad reeglid RKP ning esitab need kirjalikult EKP-le. Pädev RKP võib iga vastaspoole viitandmete suhtes kohaldada erinevaid meetodeid ning võib asjaomaseid meetodeid muuta vastavalt oma äranägemisele.

8. RKP tagab EKP veebilehel AnaCrediti aruandlusjuhendi lisana avaldatud riigisiseste tunnuste nimekirja ja õiguslike vormide nimekirja ajakohasena hoidmise asjaomase liikmesriigi osas. RKP teavitab EKPd kirjalikult ning õigel ajal mis tahes vajalikest muudatustest.







IV PEATÜKK

ANDMETE RIADisse EDASTAMISE KORD JA STANDARDID

Artikkel 11

RIADi koodi määramine

1. Esmakordsel registreerimisel RIADis määrab RKP kõikidele residendist vastaspooltele ametliku RIADi koodi ja mitteresidendist vastaspooltele ajutise RIADi koodi vastavalt kehtestatud vorminõuetele.

2. RKP tagab, et vastaspooltele (nii residentidele kui mitteresidentidele) määratud RIADi koodid oleksid kordumatud, st et nad ei oleks seotud enam kui ühe vastaspoolega ega muutuks ajas.

3. RKP vastutab ametliku RIADi koodi määramise eest kõikidele residendist vastaspooltele, kelle algatav RKP või EKP registreeris RIADis algselt ajutise RIADi koodiga.

4. EKP teavitab andmeid esitava liikmesriigi RKPd vastaspoole RIADi koodi muutustest, sõltumata vastaspoole residentsuse riigist. RKP kasutab vastaspoole kehtivat RIADi koodi alates kuupäevast, mil edastatakse järgmised nõutavad krediidiandmed ja vastaspoole viitandmed.

Artikkel 12

RIADiga seotud edastamisstandardid

1. RKP edastab vastaspoole viitandmed EKP-le RIADi kaudu. Andmete regulaarseks üleslaadimiseks kasutatakse failiedastust EKPSi standardkanali kaudu. Väiksemate mahtude puhul võib EKP alternatiivina kasutada kättesaamiskinnitust või ajakohastada andmeatribuudid veebipõhiselt.

2. Võimalike vigade vältimiseks ning RIADis ajakohastuste täpsuse ja järjepidevuse tagamiseks teeb RKP enne andmete EKP-le edastamist andmevahetuse tingimustele vastava kehtivuskontrolli.

▼M2

Artikkel 13

Kättesaamiskinnitused ja veateated

1. Artiklis 12 osutatud ajakohastuste laekumisel viib EKP viivitamata läbi esitatud andmete kehtivuskontrolli ning saadab RKP-le Euroopa Keskpanga suunise (EL) 2018/876 (EKP/2018/16) ( 3 ) artiklis 9 osutatud kättesaamiskinnituse või veateate.

2. RKP peab tagama, et parandused edastatakse artikli 19 kohaselt EKP-le.

▼B

Artikkel 14

Vastaspoole viitandmete esmakordne edastamine RIADisse

1. RKP edastab EKP-le vastaspoole viitandmete esimese kogumi mitte hiljem kui kuus kuud enne krediidiandmete esmakordset esitamist vastavalt määruse (EL) 2016/867 (EKP/2016/13) artikli 2 lõikele 2 ning teeb mõistlikke pingutusi andmete edastamiseks enne käesoleva suunise artikli 7 lõikes 2 sätestatud tähtaega.

2. Lõike 1 kohaselt esmakordselt edastatud vastaspoole viitandmete sisu osas on RKP kohustatud edastama vähemalt vastaspoole viitandmed, mida saab olemasoleva info kohaselt mõistlikult käsitleda asjakohasena.

3. Määruse (EL) 2016/867 (EKP/2016/13) V lisas sätestatud ühiseid miinimumstandardeid edastamise, täpsuse, vastaspoolte õige tuvastamise, mõistete vastavuse ja paranduste kohta kohaldatakse ka vastaspoole viitandmete esmakordsel edastamisel EKP-le vastavalt lõikele 1.

4. Kohaldatavatel juhtudel hõlmavad RKP poolt esmakordselt edastatavad vastaspoole viitandmed järgmisi andmeatribuute: a) vastaspoole tunnuskood (RIADi kood); b) juriidilise isiku tunnus; c) kui juriidilise isiku tunnus puudub: EKP veebilehel avaldatud riigisiseste tunnuste nimekirja kantud riigisisene tunnus, mis koosneb kahest muutujast: tunnuse liik (asjakohasel juhul kirjeldus) ja vastav kood (välja arvatud juhul, kui tunnuse liiki ei kohaldata); d) nimi; e) aadress: riik; f) aadress: asula; g) aadress: tänav; h) õiguslik vorm; i) institutsionaalne sektor.

5. RKP poolt vastaspoole viitandmete esmakordsel edastamisel RIADisse edastatavate viitandmete nimekiri võib varieeruda, sõltuvalt vastaspoole rollist ja kategooriast tulenevatest andmeatribuutidest vastavalt määruse (EL) 2016/867 (EKP/2016/13) III lisa tabelitele 2 ja 3.







V PEATÜKK

KREDIIDIANDMETE JA VASTASPOOLE VIITANDMETE KOGUMINE RKP POOLT

Artikkel 15

Erandid ja vähendatud aruandlussagedus

1. Määruse (EL) 2016/867 (EKP/2016/13) artikli 16 lõigete 1 ja 2 tähenduses andmeid esitava liikmesriigi residendist andmeesitajate poolt määruse (EL) nr 1071/2013 (EKP/2013/33) kohaselt esitatava laenude jäägi kogumahu arvutamisel võtab RKP arvesse vaid määruse (EL) 2016/867 (EKP/2016/13) artikli 3 lõikes 1 sätestatud tegelike andmeid esitava üldkogumiga hõlmatud andmeesitajate laenude jäägi kogumahtu, sealhulgas selliste andmeesitajate laenude jäägi kogumahtu, kelle suhtes on tehtud erand. Selguse huvides ei võta RKP arvesse selliste välisfiliaalide laenude jäägi kogumahtu, mis ei ole RKP andmeid esitava liikmesriigi residendid.

2. Määruse (EL) 2016/867 (EKP/2016/13) artikli 16 lõike 2 tähenduses loa andmisel väikestele andmeesitajatele kuupõhiste krediidiandmete asemel kvartalipõhiste krediidiandmete edastamiseks 1. jaanuarile 2021 eelnevate aruandekuupäevade kohta võtab RKP arvesse järgmise aruandluse: a) väikesed andmeesitajad, kellele on tehtud erand vastavalt määruse (EL) 2016/867 (EKP/2016/13) artikli 16 lõikele 1, ja b) andmeesitajad, kes võivad esitada andmeid kvartalipõhiselt vastavalt määruse (EL) 2016/867 (EKP/2016/13) artikli 16 lõikele 2, suhet laenude jäägi kogumahtu, mis esitatakse määruse (EL) nr 1071/2013 (EKP/2013/33) alusel kõikide liikmesriigi residendist andmeesitajate poolt, ning tagab, et kombineeritud osakaal ei ületaks 4 %.

3. Määruse (EL) 2016/867 (EKP/2016/13) artikli 6 lõike 3 ja artikli 16 lõike 3 kohaselt võib asjaomane RKP teha erandeid andmeesitajatele, kes on andmeid esitavas liikmesriigis tegutsevad välisfiliaalid, kui RKP saab selle määruse artikli 14 lõikes 3 sätestatud kvaliteedi ja tähtajalisusega andmeid muudest allikatest. RKPde õigus teha erandeid kooskõlastatakse asjaomaste RKPde poolt vastavalt käesoleva suunise artiklis 6 sätestatud topeltaruandluse vältimise kokkulepetele. Selguse huvides ei loeta andmeesitajat, kelle suhtes on tehtud erand vastavalt artikli 16 lõikele 3, väikeseks andmeesitajaks, kelle suhtes on tehtud erand artikli 16 lõike 1 kohaselt, ega väikeseks andmeesitajaks, kellel on artikli 16 lõike 2 kohaselt lubatud esitada andmed kvartali- või kuupõhiselt.

4. Õiguste teostamisel kooskõlas määruse (EL) 2016/867 (EKP/2016/13) artikli 16 lõikega 1 võib asjaomane RKP teha erandeid väikestele andmeesitajatele, kes katavad kõik aruandluskohustused või osa nendest, sealhulgas kohustused, mis on seotud konkreetsete vaadeldavate üksustega, mis moodustavad osa andmeesitajast, kes on juriidiline isik.

Artikkel 16

Koostöö pädevate asutustega

1. Kui määruses (EL) 2016/867 (EKP/2016/13) osutatud andmeid võib osaliselt või täielikult koguda pädevatelt ametiasutustelt, kes ei ole RKPd, ning kasutada määruses (EÜ) nr 2533/98 määratletud ulatuses ja eesmärkidel, siis võib RKP nende ametiasutustega kokku leppida kohase koostöökorra, et luua püsistruktuur vajalike andmete kogumiseks.

2. RKP tagab enne lõikes 1 osutatud andmete EKP-le edastamist, et andmed vastavad määruses (EL) 2016/867 (EKP/2016/13) sätestatud nõuetele.

▼M1







Va PEATÜKK

ANACREDITI TAGASISIDEKANALI RAAMISTIK

„Artikkel 16a

AnaCrediti tagasisidekanali raamistikus osalemine ja osalemise lõpetamine

1. RKPde osalemine AnaCrediti tagasisidekanali raamistikus on vabatahtlik. IV lisas osutatud RKPd saavad käesoleva suunise eesmärgil osalevateks RKPdeks alates selles lisas osutatud kuupäevast.

2. IV lisas osutamata RKP võib taotleda osalemist AnaCrediti tagasisidekanali raamistikus, esitades selleks eelneva kirjaliku teate EKP nõukogule ja osutades kuupäeva, millest alates ta soovib saada osalevaks RKPks. RKP lisatakse IV lisa nimekirja selle lisa tehnilise muudatuse kaudu ja vajadusel III lisa tehnilise muudatusena kooskõlas artikliga 20.

Käesoleva lõike eesmärgil seisneb tehniline muudatus asjaomase RKP nime ja kuupäeva, millest alates temast saab osalev RKP, lisamises IV lisasse ning vajadusel EKP tagasisidekanali andmekogu andmeatribuutide määratlemises III lisas, mille suhtes see RKP ei nõustu artikli 16c kohaselt vastavaid andmeid andmeesitajatele tagasisidekanalites edastama.

3. Osalev RKP võib taotleda muudatust oma andmeatribuutide määratluses vastavalt lõike 2 teisele lõigule. Muudatus jõustub IV lisa ja vajadusel III lisa tehnilise muudatusena kooskõlas artikliga 20.

4. Osalev RKP võib taotleda oma osalemise lõpetamist AnaCrediti tagasisidekanali raamistikus sellest kirjalikult EKP nõukogule vähemalt 90 päeva ette teatades. Osalemise lõppemine jõustub IV lisa ja vajadusel III lisa tehnilise muudatusena kooskõlas artikliga 20. Osalemise lõpetamine ei mõjuta ühegi muu RKP õiguste ja kohustuste jätkumist ega kestvust lõpetamise kuupäeval või enne seda.

Artikkel 16b

AnaCrediti tagasisidekanali raamistikus osalemise nõuded

AnaCrediti tagasisidekanali raamistikus peavad osalevad RKPd:

a) andma vastuvõtvatele RKPdele nõusoleku nende residentidest andmeesitajatele tagasisidekanali raames vähemalt miinimumandmekogumi edastamiseks; ja

b) rakendama korra, mille kohaselt residentidest andmeesitajatele võimaldatav tagasisidekanal hõlmaks vähemalt miinimumandmekogumi andmeatribuutidele vastavad krediidiandmed ja vastaspoole viitandmed, mis puudutavad kõiki võlgnikuga või võimaliku võlgnikuga seotud instrumente. Nende nõuete mittejärgimise korral ei ole RKP AnaCrediti tagasisidekanali raamistikus osalemine lubatud.

Artikkel 16c

Muutuvatribuutidele vastavate andmete edastamine

1. Osalev RKP võib omal valikul otsustada mitte anda nõusolekut vastuvõtvatele RKPdele mis tahes muutuvatribuudi hõlmamiseks andmete hulka, mida nad edastavad oma residentidest andmeesitajatele tagasisidekanali kaudu. Osalevate RKPde otsused on toodud III lisas. Need muutuvatribuudid ei või esineda vastuvõtva RKP andmetes, mida nad edastavad oma residentidest andmeesitajatele tagasisidekanali kaudu.

2. Kui osalev RKP ei anna vastuvõtvatele RKPdele nõusolekut residentidest andmeesitajatele edastatavate andmete ühe või mitme muutuvatribuudi tagasisidekanalis kasutamiseks, ei edasta see osalev RKP muude osalevate RKPde poolt kogutud samaväärseid andmekogumeid ka enda andmeesitajatele.

3. Kui lõigetest 1 ja 2 ei tulene teisiti, võib vastuvõttev RKP omal valikul otsustada hõlmata või mitte hõlmata mis tahes muutuvatribuuti oma residentidest andmeesitajatele esitatavate andmete hulka.

4. Kui RKP on kohustatud käesoleva suunise artikli 6 alusel esitama EKP-le krediidiandmed ja vastaspoole viitandmed andmeid esitavas liikmesriigis tegutseva välisfiliaali kohta, siis võib seda andmeid esitavas liikmesriigis tegutsevat välisfiliaali puudutavatele muutuvatribuutidele vastavad andmed esitada residendist andmeesitajale tagasisidekanali kaudu edastamiseks asjaomase välisfiliaali asukoha liikmesriigi osalev RKP või asjaomase välisfiliaali peakontori asukoha liikmesriigi osalev RKP.

Artikkel 16d

EKP poolt andmete edastamine

▼M2

1. EKP edastab EKP tagasisidekanali andmekogumi katsetamise eesmärgil igale IV lisas osutatud RKP-le enne IV lisas osutatud osalemise alguskuupäeva. Neid andmeid kasutatakse ainult selleks, et katsetada artikli 16b punktis b osutatud korda enne selle rakendamist asjaomase RKP osalemise alguskuupäeval kooskõlas artikli 16e lõikega 9.

RKPd ei kasuta EKP-lt saadud andmeid artiklis 16e osutatud tagasisidekanali eesmärgil enne, kui asjaomasest RKPst on saanud osalev RKP ning talle on laekunud esimene EKP tagasisidekanali andmekogum, mis sisaldab andmeid, mille aruandekuupäev on osalemise alustamise kuu viimane päev.

2. EKP edastab EKP tagasisidekanali andmekogumi alates IV lisas osutatud osalemise alguskuupäevast igale vastuvõtvale RKP-le korraliste edastustena kohe pärast peakoopia loomist. Esimene EKP tagasisidekanali andmekogum on piiratud andmetega, mille aruandekuupäev on osalemise alustamise kuu viimane päev. Seejärel on iga järgmine EKP tagasisidekanali andmekogum piiratud järgmiste andmetega: a) andmed viimase kättesaadava aruandekuupäeva seisuga; b) andmed, mis on kogutud maksimaalselt 12 aruandekuupäeva seisuga enne EKP tagasisidekanali andmekogumi edastamist.

Punkti b kohaldamisel jäetakse välja andmed, mille aruandekuupäev on varasem, kui osalemise alustamise kuu viimane päev.

▼M1

3. Iga EKP poolt korralise ülekande raames edastatud EKP tagasisidekanali andmekogum on seotud vaid nende instrumentidega, mille puhul vähemalt üks võlgnik on ühele järgmistest tingimustest vastav juriidiline isik või juriidilise isiku osa: a) võlgnik on vastuvõtva RKP liikmesriigi resident ning temaga seotud krediidiandmed on EKP-le edastanud vähemalt üks osalev RKP; b) võlgnik ei ole vastuvõtva RKP liikmesriigi resident ning temaga seotud krediidiandmed on EKP-le edastanud nii vastuvõttev RKP kui ka vähemalt veel üks osalev RKP; c) võlgnik on andmeid esitavas liikmesriigis tegutseva välisfiliaali antud instrumendi tehingupool (kui see andmeid esitavas liikmesriigis tegutsev välisfiliaal või selle välisfiliaal peakontor on vastuvõtva RKP liikmesriigi resident) ning sellega seotud krediidiandmed ja vastaspoole viitandmed esitab EKP-le muu RKP, kes on artikli 6 alusel kohustatud esitama EKP-le krediidiandmeid ja vastaspoole viitandmeid selle andmeid esitavas liikmesriigis tegutseva välisfiliaali kohta.

▼M2

4. EKP edastab vastuvõtvatele RKPdele kõik parandused, mis on laekunud vastavalt artiklile 19 seoses korralistes edastustes sisaldunud andmetega.

▼M1

5. Osalev RKP võib saata EKP-le ad hoc taotluse võimaliku võlgniku kohta, kes on taotlenud instrumenti taotluse esitanud osaleva RKP liikmesriigi residendist andmeesitajalt või mõnelt nende vaadeldavalt üksuselt.

6. EKP edastab taotluse esitanud osalevale RKP-le vastuseks ad hoc taotlusele EKP tagasisidekanali andmekogumi asjaomase võimaliku võlgniku kohta, kui see ad hoc taotlus puudutab võimalikku võlgnikku, kelle andmed on EKP-le esitatud.

7. EKP vastab ad hoc taotlusele selle saabumise tööpäevale järgneva tööpäeva lõpuks.

8. EKP veendub, et käesoleva artikli alusel edastatav teave on identne RKPde poolt EKP-le edastatud teabega ning et igale vastuvõtvale RKP-le edastatav teave viitab ainult lõigetes 3 või 5 määratletud võlgnikega seotud instrumentidele.

Artikkel 16e

Vastuvõtva RKP poolt andmete edastamine andmeesitajatele ja kohaldatavad piirangud

1. Vastuvõtval RKP-l on õigus kasutada EKP-lt kooskõlas artikliga 16d tagasasidekanalis saadud andmeid vastavalt käesolevale artiklile.

2. Vastuvõttev RKP võib kooskõlas lõikega 1 seada sisse tagasisidekanali residentidest andmeesitajatega, sealhulgas väikeste andmeesitajatega, kelle suhtes on tehtud erand määruse (EL) 2016/867 (EKP/2016/13) artikli 16 lõike 1 alusel, ning andmeesitajatega, kes esitavad andmeid vähendatud aruandlussagedusega määruse (EL) 2016/867 (EKP/2016/13) artikli 16 lõike 2 alusel.

3. Tagasisidekanalites kasutatavad andmed hõlmavad vähemalt miinimumandmekogumit. Lisaks võivad tagasisidekanalites kasutatavad andmed hõlmata muutuvatribuutidele vastavaid andmeid, tingimusel et vastuvõttev RKP kõrvaldab teiste osalevate RKPde poolt kogutud andmed, kui need osalevad RKPd ei ole andnud nõusolekut nende andmete edastamiseks kooskõlas artikliga 16c.

▼M2

4. Käesoleva peatüki kohaldamisel ei jaga vastuvõtvad RKPd andmeesitajatega järgmisi andmeid: a) krediidiandmed ja vastaspoole viitandmed, mis jäävad RKP-le laekunud viimase EKP tagasisidekanali andmekogumist välja; b) EKP tagasisidekanali andmekogumi tehnilised atribuudid; c) teave instrumentide kohta, mille võlgnik ja võlausaldaja moodustavad ühe ja sama juriidilise isiku osa.

▼M1

5. Tulenevalt riigisisese õiguse piirangutest või teabe kvaliteedist võib osalev RKP tähistada teatava instrumendi tasandi teabe piiratud ajaks tagasisidekanalis mittekasutatavaks. Andmed, mida EKP edastab vastuvõtvale RKP-le, edastatakse koos selle tähistusega. Vastuvõttev RKP ei edasta seda tähistatud teavet tagasidekanalis oma residentidest andmeesitajatele.

6. Osalevad RKPd ei või kasutada tagasisidekanali loomiseks või käigushoidmiseks AnaCrediti tagasisidekanali raamistikus mitteosalevate RKPde poolt kogutud andmeid, välja arvatud kooskõlas määruse (EL) 2016/867 (EKP/2016/13) artikli 11 lõikega 5, kui on tuvastatud, et mitteosalev RKP ei ole keelanud andmete kasutamist sellisel eesmärgil vastavalt artikli 6 lõikele 5, või kui andmed puudutavad andmeid esitavas liikmesriigis asuva andmeesitaja institutsionaalset üksust, millisel juhul võib andmeesitaja asjaomane RKP neid andmeid alati tagasisidekanalites kasutada olenemata institutsionaalse üksuse residentsuse riigist.

7. Vastuvõttev RKP võib edastada oma residentidest andmeesitajatele EKP-lt saadud andmeid kooskõlas käesoleva artikliga; ta võib esitada andmed sama granuleeritult kui EKP edastatud andmed või agregeeritumalt.

8. Andmeesitajatele tagasisidekanalit võimaldades tagavad vastuvõtvad RKPd, et EKP poolt vastuvõtvale RKP-le edastatud teabega hõlmatud vaadeldavad üksused, andmeesitajad, kreeditorid, teenindajad ja algatajad ei oleks tuvastatavad.

9. Vastuvõttev RKP käsitleb EKP-lt saadud teavet kooskõlas teabe konfidentsiaalsust käsitleva riigisisese õigusega ning määruse (EÜ) nr 2533/98 artiklitega 8 kuni 8c.

10. Vastuvõttev RKP teavitab oma residentidest andmeid esitavat üldkogumit, et vastavalt määruse (EL) 2016/867 (EKP/2016/13) artiklile 11: a) võivad andmeesitajad kasutada muude osalevate RKPde poolt kogutud ja tagasisidekanalite kaudu edastatud krediidiandmete ja vastaspoole viitandmete allkogumit ainult krediidiriski haldamiseks ning nende käsutuses oleva krediiditeabe kvaliteedi parandamiseks seoses olemasolevate või kavandatud instrumentidega; b) andmeesitajatel on keelatud edastada punktis a nimetatud andmete allkogumit muudele isikutele või teenuseosutajatele, välja arvatud juhul, kui andmete edastamine teenuseosutajatele on lubatud määruse (EL) 2016/867 (EKP/2016/13) artikli 11 alusel; c) ilma et see piiraks RKPde kaalutlusõigust võimaldada andmeesitajale juurdepääs konkreetsetele krediidiandmetele tagasisidekanali kaudu, võib sellise juurdepääsu ajutiselt keelata, kui andmeesitaja ei ole täitnud oma statistikaaruandluse kohustusi vastavalt määrusele (EL) 2016/867 (EKP/2016/13), eelkõige mis puudutab andmekvaliteeti ja täpsust, või kui andmeesitaja ei ole täitnud oma kohustusi punktide a või b alusel. Sellistel juhtudel peab vastuvõttev RKP teavitama andmeesitajat, et tema juurdepääs tagasisidekanalile on peatatud; ja d) andmeesitajad peavad kaitsma punktis a nimetatud andmete allkogumi konfidentsiaalsust kooskõlas parima tavaga ning vastavalt kehtivale liikmesriigi ja liidu õigusele.

Artikkel 16f

Osalevate RKPde kohustus võimaldada juurdepääs andmetele

1. Vastuvõttev RKP on ainuvastutav tagasidekanali või muude teabevahetusteenuste loomise eest kesksetelt krediidiregistritelt andmeesitajatele, sh kehtestades andmeesitajatele andmetele juurdepääsu andmise korra ning kohustades andmeesitajaid järgima artiklis 16e sätestatud kohustusi.

2. Kui juriidilistel isikutel või nende osadel, kelle kohta on krediidiandmed esitatud, on õigus nende andmetega tutvuda või nõuda nende andmete parandamist ja/või kustutamist, sealhulgas kui need andmed on edastanud andmeesitajatele tagasisidekanali või teabevahetusteenuse kaudu asjaomane keskne krediidiregister, peab vastav RKP rakendama korra, millega a) sätestatakse andmetega tutvumise võimalus, b) nõutakse ebaõigete andmete parandamist andmeesitajate poolt ning c) teavitatakse andmeesitajaid, kellele on seda teavet edastatud.

3. Kui esitatakse nõudeid, mis on seotud tagasisidekanalite kaudu edastatud teabega ja mille aluseks on muu RKP poolt edastatud andmed, võtab nõude saanud RKP ühendust EKP-le need andmed edastanud RKPga ning teeb koostööd teabe õigsuse uurimiseks ning võlgniku nõudele vastuse koostamiseks.

▼B







VI PEATÜKK

ANDMEKVALITEEDIHALDUS

▼M2

Artikkel 17

Edastamine

1. RKPd edastavad käesoleva suunise kohaselt esitatavat statistilist teavet elektrooniliselt, kasutades EKP poolt osutatud vahendeid. Statistilise teabe elektrooniliseks edastamiseks välja töötatud statistika sõnumivorming lepitakse kokku EKPSi poolt.

2. Kui lõiget 1 ei kohaldata, võivad RKPd EKP eelneval loal kasutada statistilise teabe edastamiseks muid vahendeid.

▼B

Artikkel 18

Andmekvaliteedihaldus

1. Ilma, et see piiraks määrustes (EÜ) nr 2533/98 ja (EL) 2016/867 (EKP/2016/13) sätestatud EKP kontrolliõigust, peab RKP kontrollima ja tagama EKP-le kättesaadavaks tehtud krediidiandmete ja vastaspoole viitandmete kvaliteedi ja usaldusväärsuse ning tegema üldise andmekvaliteedihalduse raames EKPga tihedat koostööd.

2. RKP määratleb tingimused, mille esinemisel lükatakse andmeesitajatelt kogutud andmed tagasi.

3. RKP seirab vaadeldavaid üksuseid, kelle andmed on tagasi lükatud, ning võimalikke arenguid järgmistel aruandeperioodidel. RKP teavitab EKPd vastavatest seiretulemustest.

4. RKP tagab, kontrollib ja säilitab krediidiandmete ja vastaspoole viiteandmete kvaliteedi, et tagada: i) agregeeritud väljundandmete kvaliteet, ii) krediidiandmete ja vastaspoole viitandmete kooskõla ja iii) kooskõla muu statistikaga. Eelkõige kontrollib RKP enne krediidiandmete ja vastaspoole viitandmete edastamist EKP-le, et: a) EKP-le edastatud failid vastaksid EKP andmeedastuse tehnilistele kirjeldustele; b) kõik kirjed oleksid korrektselt tuvastatud; c) igal lepingul, millega kaasneb vaadeldavale üksusele krediidirisk, oleks unikaalne lepingu tunnus, mida ei kasutata ühelgi ajahetkel sama vaadeldava üksuse muude lepingute tuvastamiseks; d) vaadeldava üksuse igal lepingul oleks unikaalne instrumendi tunnus, mida ei kasutata ühelgi ajahetkel sama lepingu ja vaadeldava üksuse muude instrumentide tuvastamiseks; e) vaadeldava üksuse igal kaitsel oleks unikaalne kaitse tunnus, mida ei kasutata ühelgi ajahetkel sama vaadeldava üksuse muude kaitsete tuvastamiseks; f) edastatavad krediidiandmed ja vastaspoole viitandmed oleksid täielikud ja kooskõlas; ▼M2 g) kõik instrumendid oleksid seotud vastaspooltega, mis on registreeritud RIADi süsteemis ning millele osutataks vastaspoole tunnuse (RIADi koodi) kaudu vastavalt andmeesitajatelt saadud andmetele. ▼B

5. Enne krediidiandmete EKP-le edastamist kontrollib ja tagab RKP, kes esitab määruse (EL) 2016/867 (EKP/2016/13) I lisa vormil 1 või 2 toodud andmeid, et iga instrumendi puhul, mille kohta esitatakse andmed instrumendiga seotud vastaspoole kohta, oleks RIADis registreeritud kõikide vastaspoolte vajalikud viitandmed.

6. RKP edastatud krediidiandmed ja vastaspoole viitandmed peavad olema kooskõlas riigi tasandil andmekvaliteedihalduslike tegevuste tulemusel riiklikesse andmebaasidesse kantud andmetega.

7. Kui kaks RKPd edastavad artikli 6 kohaselt EKP-le krediidiandmeid vaadeldavate üksuste kohta, kes on andmeid esitavas liikmesriigis tegutsevad välisfiliaalid, vastutab kumbki RKP tema poolt edastatud andmete kvaliteedi eest. Eelkõige juhul, kui kaks RKPd jõuavad kokkuleppele sekundaarse aruandluse kohustuste jagamise osas, peavad asjaomased RKPd tagama, et ühe RKP edastatud krediidiandmed ja vastaspoole viitandmed oleksid kooskõlas teise asjaomase RKP edastatavate krediidiandmete ja vastaspoole viitandmetega. Selleks saadab EKP pärast andmete laadimist AnaCreditisse need andmed asjaomasele RKP-le, tagamaks, et edastatud krediidiandmed ja vastaspoole viitandmed on kooskõlas.

8. RKPd kontrollivad krediidiandmete ja vastaspoole viitandmete kooskõla ja täpsust, võrreldes neid riigi või liidu õiguse alusel riiklikul tasandil kättesaadavuse hetkel kogutud andmekogumitega. RKPd võtavad arvesse AnaCrediti andmekvaliteedi hindamisel kasutatavate andmekogumite metoodilisi ja ajalisi erinevusi.

9. Vaadeldava üksuse krediidiandmete, aruandekuupäeva ja aruandluse liigi edastamisel, st määruse (EL) 2016/867 (EKP/2016/13) I lisa vormide 1 ja 2 kuupõhiste andmeatribuutide ja sama määruse I lisa vormi 2 kvartalipõhiste andmeatribuutide edastamisel, edastab AnaCredit automaatselt andmed edastanud RKP-le kinnitusteate, kinnitades faili üleslaadimist või tagasilükkamist süsteemis. Viimasel juhul sisaldab teade ka tagasilükkamise põhjust.

10. EKP hindab krediidiandmeid ja vastaspoole viitandmeid kehtivuskontrollide tegemise abil tihedas koostöös RKPdega. Hindamine peab olema õigeaegne. EKP ja RKP võivad omavahel kooskõlastada andmekvaliteedihaldusega seotud tegevusi, võttes arvesse lahknevuste olulisust DQM mõõdikute ja DQM sihtväärtuste vahel nii riiklikul kui ka euroala tasandil.

11. Vaadeldava üksuse krediidiandmete, aruandekuupäeva ja aruandluse liigi AnaCreditisse sisestamisel edastatakse AnaCrediti kaudu automaatselt kinnitusteade kehtivuskontrolli tulemustega. Teates täpsustatakse kõik andmed, mis ei vastanud AnaCreditis kehtivuskontrolli tingimustele, ning kontrolli tegemisel tuvastatud vead.

12. Kui vaadeldav üksus on andmeid esitava liikmesriigi välisfiliaal ja kaks RKPd esitavad andmeid vaadeldava üksuse kohta: a) lõikes 11 osutatud teated edastatakse kahele asjaomasele RKP-le ja b) RKP vastutab vormil esitatud andmete kvaliteedi eest. Eelkõige vastutab RKP kehtivuskontrollide eest, millega kinnitatakse määruse (EL) 2016/867 (EKP/2016/13) I lisa vormidel 1 ja 2 esitatud andmete kooskõla ja terviklikkust. Selleks tagab RKP sellel vormil esitatud andmete täpsuse, mille eest ta vastutab.

▼M2

13. RKP kehtestab andmeesitajatele mehhanismid selliste krediidiandmete ja vastaspoole viitandmete ülevaatamiseks ja parandamiseks, mis ei vasta AnaCrediti andmekvaliteedihalduse nõuetele, ning jälgib nende mehhanismide kasutamist, et RKP saaks esitada parandused kooskõlas artikliga 19.

▼B

14. Andmete kogumise, kontrollimise, töötlemise ja avaldamise korra rakendamise jälgimiseks esitavad EKP ja RKPd EKP nõukogule iga kahe aasta järel kvaliteediaruande. Kvaliteediaruanded hõlmavad nii krediidiandmeid kui ka vastaspoole viitandmeid ning annavad ülevaate RKPde kehtestatud meetoditest ja korrast residendist vastaspoolte unikaalseks tuvastamiseks. Esimene kvaliteediaruanne koostatakse 2020. aasta detsembris 2020. aasta septembri aruandekuupäeva seisuga.

Artikkel 19

Paranduste põhimõtted

1. RKP edastab EKP-le kõik andmeesitajatelt laekunud parandused kohe pärast nende töötlemist.

2. RKP sõlmib andmeesitajaga kokkuleppe, mis võimaldab AnaCrediti kehtivuskontrollile mittevastavate, artikli 18 lõikes 11 osutatud kinnitusteadetes tuvastatud andmete paranduste operatiivset edastamist mitte hiljem kui järgmisel vaadeldava üksuse kohta esitatavate andmete esitamise kuupäeval.

3. RKP edastab parandused mis tahes ajal pärast aruandekuupäeva.

4. RKP esitab vajalikud parandused kõikide aruandeperioodide kohta.

5. EKP töötleb kõiki parandusi automaatselt ning sisestab need jagatud andmebaasi põhjendamatu viivituseta kohe pärast paranduste laekumist RKP-lt. EKP teavitab asjaomast RKPd täiendavate kvaliteedihinnangute tulemusest pärast paranduste töötlemist.

▼M2

Artikkel 19a

Aruandluskalender

Iga aasta septembri lõpuks teatab EKP RKPdele aruandluskalendris järgmise aasta andmete edastamise täpsed kuupäevad. RKPd peavad esitama statistilise teabe käesoleva suunise alusel kooskõlas selle aruandluskalendriga.

▼B







VII PEATÜKK

LÕPPSÄTTED

Artikkel 20

Muudatuste tegemise lihtsustatud kord

EKP juhatusel on õigus teha käesoleva suunise lisades tehnilisi muudatusi, võttes arvesse statistikakomitee seisukohti, tingimusel et need muudatused ei muuda aluspõhimõtteid ega mõjuta andmeesitajate või RKP aruandluskoormust. EKP juhatus teavitab EKP nõukogu sellisest muudatusest põhjendamatu viivituseta.

Artikkel 21

Jõustumine

Käesolev suunis jõustub päeval, mil sellest teatatakse keskpankadele liikmesriikides, mille rahaühik on euro.

Artikkel 22

Adressaadid

Käesolev suunis on adresseeritud kõikidele eurosüsteemi keskpankadele.









I LISA

Vastaspoolte tuvastamine ja viitandmete haldus asutuste ja filiaalide andmebaasi registris (RIAD)

1. Menetlusvoo skeemi üldised eeldused

1.1. Eeldatakse, et kõikidel RKPdel on riigisisene viitandmete kogum, kus vastaspooled (nii riigisisesed kui ka mitteresidendid) on unikaalselt tuvastatud ning riigitasandil korduvkirjeid ei ole (st neil on unikaalne ja kordumatu RKP-sisene tunnus). See tähendab, et kuigi sama liikmesriigi erinevad andmeesitajad võivad kasutada asjaomase RKPga suhtlemisel vastaspoolele osutamiseks erinevaid vastaspoole tunnuseid, tagab RKP lõpuks, et kõik sellised tunnused seotakse kehtiva unikaalse vastaspoolega.

1.2. Korduvkirjete vältimiseks teisendab RKP vajaduse korral andmeesitajate poolt RKP-le andmete edastamisel kasutatavad vastaspoole tunnused unikaalseteks RKP-sisesteks tunnusteks. Andmete edastamisel RIADisse ja AnaCreditisse teisendab RKP vajaduse korral kõik RKP-sisesed tunnused unikaalseks RIADi koodiks.

2. Vooskeemi märkused

2.1. „Teadaolev” vastaspool on vastaspool, kes on registreeritud RIADis ning kelle RIADi kood on algatavale RKP-le teada.

2.2. Uue vastaspoole saab RIADis registreerida vaid juhul, kui vajalik viitandmete atribuutide miinimumkogum („kehtiv kirje”) on esitatud vastavalt RIADi nõuetele.

2.3. RIAD ei võimalda uut vastaspoolt registreerida olemasoleva vastaspoole tunnusega (juriidilise isiku tunnus ja/või riigisisene tunnus).

2.4. RKP võib otsustada, kas teise RKP registreeritud riigisisene vastaspool on olemasoleva vastaspoole korduvkirje või mitte ka väljaspool keskset tuvastusteenust, kasutades selleks näiteks RKP sisemist protsessi (sortimisalgoritm).

2.5. Keskne tuvastusteenus on RIADi funktsioon, mis võimaldab vastava sortimistööriista abil otsida võimalikke kokkulangevusi olemasolevate, ühe ja sama riigi residentidest vastaspoolte hulgas iga kord, kui uus vastaspool ajutise RIADi koodiga süsteemis registreeritakse. Sortimistööriista abil töödeldavad vastaspooled lisatakse „sisendjärjekorda” ja sortimise tulemused „väljundjärjekorda” ning esitatakse pädevale RKP-le lõplikuks hindamiseks vastava automaatse tagasivooluna.

2.6. Pädev RKP vaatab RIADist laekunud võimalike korduste nimekirja üle ja valib igale ajutise RIADi koodiga vastaspoolele eelistatava kandidaadi nimekirjast (korduse tuvastamine) või otsustab, et nimekirjast ei tehta ühtegi valikut (korduse mittetuvastamine).

2.7. Korduste eemaldamiseks otsustab pädev RKP pärast vaste leidmist RIADis registreeritud kahe vastaspoole vahel, milline vastaspool tunnistatakse kehtetuks („külmutatud vastaspool”) ja milline säilitatakse („olemasolev vastaspool”).









II LISA

Andmeid esitavas liikmesriigis tegutsevate filiaalide kohustuste jagamine

Tabelis on toodud aruandluskohustuste jagunemine RKPde vahel andmeid esitavate liikmesriikide välisfiliaalidest vaadeldavate üksuse krediidiandmete ja vastaspoole viitandmete EKP-le edastamisel vastavalt andmeesitajatele tehtud eranditele.







Andmeid esitavas liikmesriigis tegutsevate filiaalide kohustuste jagamine Päritoluriigi RKP-le andmeid esitavad andmeesitajad Erandita Kogutakse ainult V2 Kvartalipõhine aruandlus Osaline erand Täielik erand Asukohariigi RKP-le andmeid esitavad andmeesitajad Erandita Päritoluriigi RKP V1 ja V2 Asukohariigi RKP: V1 ja V2 Asukohariigi RKP: V1 ja V2 Asukohariigi RKP: V1 ja V2 Asukohariigi RKP: V1 ja V2 Kogutakse ainult V1 Päritoluriigi RKP V1 ja 2 Asukohariigi RKP: V1 Päritoluriigi RKP V2 V2 on nõutav (1) Asukohariigi RKP: V1 ja V2 V2 on nõutav (1) Asukohariigi RKP: V1 ja V2 V2 on nõutav (1) Asukohariigi RKP: V1 ja V2 Kvartalipõhine aruandlus Päritoluriigi RKP V1 ja V2 V1 on nõutav (2) Päritoluriigi RKP V1 ja V2 Päritoluriigi RKP V1 ja V2 (Q) Asukohariigi RKP: V1 ja V2 (Q) Asukohariigi RKP: V1 ja V2 (Q) Osaline erand Päritoluriigi RKP V1 ja V2 T1 on nõutav (2) Päritoluriigi RKP V1 ja V2 Päritoluriigi RKP V1 ja V2 (Q) — — Täielik erand Päritoluriigi RKP V1 ja V2 V1 on nõutav (2) Päritoluriigi RKP V1 ja V2 Päritoluriigi RKP V1 ja V2 (Q) — — ( 1 ) Kui päritoluriigi RKP a) teeb erandi vastavalt määruse (EL) 2016/867 (EKP/2016/13) artikli 16 lõikele 1 või b) annab loa andmete esitamiseks kvartalipõhiselt vastavalt määruse (EL) 2016/867 (EKP/2016/13) artikli 16 lõikele 2 ja

asukohariigi RKP c) ei tee erandit vastavalt määruse (EL) 2016/867 (EKP/2016/13) artikli 16 lõikele 1 ja d) ei anna luba andmete esitamiseks kvartalipõhiselt vastavalt määruse (EL) 2016/867 (EKP/2016/13) artikli 16 lõikele 2,

siis asukohariigi RKP ei saa otsustada mitte koguda vormil 2 toodud andmeatribuute vastavalt määruse (EL) 2016/867 (EKP/2016/13) artikli 6 lõike 3 punktile b või koguda neist vaid osa ning peab edastama vormid 1 ja 2 EKP-le. ( 2 ) Kui asukohariigi RKP a) teeb erandi vastavalt määruse (EL) 2016/867 (EKP/2016/13) artikli 16 lõikele 1 või b) annab loa andmete esitamiseks kvartalipõhiselt vastavalt määruse (EL) 2016/867 (EKP/2016/13) artikli 16 lõikele 2 ja

päritoluriigi RKP c) ei tee erandit vastavalt määruse (EL) 2016/867 (EKP/2016/13) artikli 16 lõikele 1 ja d) ei anna luba andmete esitamiseks kvartalipõhiselt vastavalt määruse (EL) 2016/867 (EKP/2016/13) artikli 16 lõikele 2,

siis päritoluriigi RKP ei saa otsustada mitte koguda vormil 1 toodud andmeatribuute vastavalt määruse (EL) 2016/867 (EKP/2016/13) artikli 6 lõike 3 punktile a või koguda neist vaid osa ning peab edastama vormid 1 ja 2 EKP-le.

Märkus

i) V1: vorm 1 vastavalt määruse (EL) 2016/867 (EKP/2016/13) I lisas määratletud tähendusele.

ii) V2: vorm 2 vastavalt määruse (EL) 2016/867 (EKP/2016/13) I lisas määratletud tähendusele.

▼M2









III LISA

Andmesidekanalites kasutatavad andmeatribuudid







EKP poolt artikli 16d alusel edastatavate andmekogumite andmeatribuudid ning andmete edastamise kord andmeesitajatele tagasisidekanalite võimaldamiseks Andmeatribuudid Andmekogumid (miinimum või EKP tagasisidekanal (2)) Osalevad RKPd (3), kes ei anna nõusolekut andmete edastamiseks vastavalt artikli 16c lõikele 1 Viitandmed () RKP riik Miinimumandmekogum ei kohaldata Kreeditori riik EKP tagasisidekanali andmekogum ES ei nõustu edastama Võlgnik: Nimi Miinimumandmekogum ei kohaldata Võlgnik: Juriidilise isiku tunnus (LEI) Miinimumandmekogum ei kohaldata Võlgnik: riik Miinimumandmekogum ei kohaldata Peakontori ettevõtja tunnus EKP tagasisidekanali andmekogum Kõrgeima tasandi emaettevõtja tunnus EKP tagasisidekanali andmekogum IT ei nõustu jagama Õiguslik vorm EKP tagasisidekanali andmekogum Institutsionaalne sektor EKP tagasisidekanali andmekogum Kohtumenetluse seis ja selle algatamise kuupäev EKP tagasisidekanali andmekogum SK ja ES ei nõustu jagama kumbagi atribuuti AT ei nõustu jagama kumbagi atribuuti, kui neis on viide „muud õiguslikud meetmed“ Instrumendi andmed Vaadeldava üksuse tunnus (tehniline atribuut) EKP tagasisidekanali andmekogum Lepingu tunnus (tehniline atribuut) EKP tagasisidekanali andmekogum Instrumendi tunnus (tehniline atribuut) EKP tagasisidekanali andmekogum Instrumendi liik Miinimumandmekogum ei kohaldata Vääring EKP tagasisidekanali andmekogum AT ei nõustu jagama Algatuskuupäev EKP tagasisidekanali andmekogum AT ja ES ei nõustu jagama Usaldusinstrument (tehniline atribuut) EKP tagasisidekanali andmekogum AT ei nõustu jagama nende instrumentide andmeid, mille puhul atribuudi väärtuseks on „Usaldusinstrument“, st kui instrumenti haldab kolmas isik, kuid aruandlust esitab andmeesitaja (vaadeldav üksus), kes ei ole instrumendi krediteerija. Õiguslik lõpptähtpäev EKP tagasisidekanali andmekogum AT ja ES ei nõustu jagama Maksekohustuse summa algatamisel EKP tagasisidekanali andmekogum Eesmärk EKP tagasisidekanali andmekogum AT ei nõustu jagama Juurdepääs (tehniline atribuut) EKP tagasisidekanali andmekogum AT ei nõustu jagama andmeid, mis on seotud instrumentide liigiga „Kaubandusest saadavad laekumised“, kui selle atribuudi väärtus on „Ei saa kasutada õiguskaitsevahendit“. PT ei nõustu jagama andmeid, mis on seotud faktooringuinstrumentidega, kui atribuut on „Ei saa kasutada õiguskaitsevahendit“ ning atribuut „Võlgnevused“ on 0 või on positiivne, kuid viivises alla 90 päeva. Finantsandmed Vaadeldava üksuse tunnus (tehniline atribuut) EKP tagasisidekanali andmekogum Lepingu tunnus (tehniline atribuut) EKP tagasisidekanali andmekogum Instrumendi tunnus (tehniline atribuut) EKP tagasisidekanali andmekogum Jääk nimiväärtuses Minimaalsed andmekogumid ei kohaldata Bilansiväline summa Minimaalsed andmekogumid ei kohaldata Instrumendi võlgnevused EKP tagasisidekanali andmekogum ES ei ole nõus seda atribuuti jagama, kui see on seotud instrumentidega, mis on viivises kuni 90 päeva (k.a). AT ei ole nõus seda atribuuti jagama, kui seda filtreeritakse maksetähtpäeva ületamise kuupäeva alusel. Instrumendi maksetähtpäeva ületamise kuupäev EKP tagasisidekanali andmekogum AT ja ES ei nõustu jagama. ES kasutab seda atribuuti tehnilise atribuudina, et sõeluda välja instrumendid, mis on viivises kuni 90 päeva (k.a). Ülekantud summa (tehniline atribuut) EKP tagasisidekanali andmekogum Kogunenud intress EKP tagasisidekanali andmekogum Vastaspool-instrumendi andmed Vaadeldava üksuse tunnus (tehniline atribuut) EKP tagasisidekanali andmekogum Lepingu tunnus (tehniline atribuut) EKP tagasisidekanali andmekogum Instrumendi tunnus (tehniline atribuut) EKP tagasisidekanali andmekogum Vastaspoole tunnus: võlausaldaja, teenindaja, algataja (tehniline atribuut) EKP tagasisidekanali andmekogum Vastaspoole tunnus: võlgnik Miinimumandmekogum ei kohaldata Vastaspoole roll EKP tagasisidekanali andmekogum Solidaarvastutuse andmed Vaadeldava üksuse tunnus (tehniline atribuut) EKP tagasisidekanali andmekogum Lepingu tunnus (tehniline atribuut) EKP tagasisidekanali andmekogum Instrumendi tunnus (tehniline atribuut) EKP tagasisidekanali andmekogum Vastaspoole tunnus (4) Miinimumandmekogum ei kohaldata Solidaarvastutuse summa Miinimumandmekogum ei kohaldata Raamatupidamisandmed Vaadeldava üksuse tunnus (tehniline atribuut) EKP tagasisidekanali andmekogum Lepingu tunnus (tehniline atribuut) EKP tagasisidekanali andmekogum Instrumendi tunnus (tehniline atribuut) EKP tagasisidekanali andmekogum Akumuleeritud mahakandmised EKP tagasisidekanali andmekogum AT ei nõustu jagama Saadud andmete kaitse Vaadeldava üksuse tunnus (tehniline atribuut) EKP tagasisidekanali andmekogum Kaitse tunnus (tehniline atribuut) EKP tagasisidekanali andmekogum Kaitse andja tunnus (tehniline atribuut) EKP tagasisidekanali andmekogum Kaitse liik EKP tagasisidekanali andmekogum AT ei nõustu jagama Instrument-saadud andmete kaitse (5) Vaadeldava üksuse tunnus (tehniline atribuut) EKP tagasisidekanali andmekogum Lepingu tunnus (tehniline atribuut) EKP tagasisidekanali andmekogum Instrumendi tunnus (tehniline atribuut) EKP tagasisidekanali andmekogum Kaitse tunnus (tehniline atribuut) EKP tagasisidekanali andmekogum ( 1 ) RKPd võtavad need atribuudid RIADist ainult siis, kui nende tähis on „F“, mis tähendab vaba, st need ei ole konfidentsiaalsed ning need võib avalikustada, või „R“, mis tähendab, et lisaks artikli 10 lõike 2 punktis b lubatud kasutustele võib atribuudi väärtust edastada andmeesitajale, kes selle teabe esitas, ning kohaldatavaid konfidentsiaalsuse piiranguid arvestades teistele andmeesitajatele, st ainult piiratud edastamiseks kooskõlas suunisega (EL) 2018/876 (EKP/2018/16). ( 2 ) Vt mõisted artiklis 2. ( 3 ) Osalevad RKPd on tähistatud nende liikmesriikide ISO riigikoodidega. ( 4 ) Vastuvõttev RKP edastab korraliste edastuste korral riigisisesel tasandil andmeesitajatele ainult selliste kaasvõlgnike andmed (tunnus ja solidaarvastutuse summa), kellel on laene residentidest andmeesitajatelt. ( 5 ) RKPd võivad kasutada neid atribuute, et tähistada tagasisidekanalites instrumente, mis on seotud kaitse kirjetega.









IV LISA

AnaCrediti tagasisidekanali raamistikus osalemine

Käesoleva suunise eesmärgil loetakse järgmiseid RKPsid osalevateks RKPdeks alates osutatud osalemise alguskuupäevast. Pärast 1. aprilli 2020 ja enne asjaomast osalemise alguskuupäeva saavad RKPd EKP tagasisidekanali andmekogumi katsetamise eesmärgil kooskõlas artikli 16d lõikega 1.







RKPd Osalemise alguskuupäev Nationale Bank van België/Banque Nationale de Belgique 1. juuli 2021 Banco de España 1. detsember 2022 Banca d'Italia 1. juuli 2021 Oesterreichische Nationalbank 1. juuli 2021 Banco de Portugal 1. juuli 2021 Národná banka Slovenska 1. juuli 2021